Europa-Parlamentets beslutning

med bemærkninger, som udgør en integreret del af afgørelsen om decharge til Kommissionen for gennemførelsen af Det Europæiske Kul- og Stålfællesskabs budget for regnskabsåret 1999

EUROPA-PARLAMENTET,

der henviser til EKSF-traktatens artikel 78 g og 97,

der henviser til Revisionsrettens beretning om EKSF's årsregnskab pr. 31. december 1999(1),

der henviser til artikel 89, stk. 7, i finansforordningen af 21. december 1977, hvorefter Fællesskabets institutioner træffer alle egnede foranstaltninger til at efterkomme bemærkningerne i dechargeafgørelsen,

der henviser til Revisionsrettens årsberetning om EKSF for regnskabsåret 1999 (herunder revisionserklæringen vedrørende EKSF) med Kommissionens svar(2) (C5-0654/2000),

der henviser til Rådets henstilling af 12. marts 2001,

der henviser til Rådets resolutioner af 20. juli 1998(3) og 21. juni 1999(4),

der henviser til meddelelse fra Kommissionen til Rådet, Europa-Parlamentet, Det Rådgivende Udvalg for EKSF, Det Økonomiske og Sociale Udvalg og Regionsudvalget om EKSF-traktatens udløb: Finansielle aktiviteter efter 2002 (KOM(2000) 518),

der henviser til meddelelse fra Kommissionen til Rådet, Europa-Parlamentet, Det Rådgivende Udvalg for EKSF, Det Økonomiske og Sociale Udvalg og Regionsudvalget om fremtiden for den strukturerede dialog efter EKSF-traktatens udløb (KOM(2000) 588),

der henviser til Kommissionens opfølgningsberetning for regnskabsåret 1998,

der henviser til konklusionerne fra Det Europæiske Råds møde i Amsterdam om vækst og beskæftigelse,

der henviser til betænkning fra Budgetkontroludvalget og udtalelse fra Udvalget om Industripolitik, Eksterne Økonomiske Forbindelser, Forskning og Energi (A5-0097/2001), og

ud fra følgende betragtninger:

A. EKSF har i henhold til EKSF-traktatens artikel 2 til opgave at bidrage til udvidelse af den økonomiske aktivitet, til fremme af beskæftigelsen og til højnelse af levestandarden.

B. EKSF's økonomiske aktiviteter (og i særdeleshed långivningen) er stort set ophørt på grund af EKSF-traktatens forestående udløb.

C. Kommissionen har siden 1. januar 1998 fastsat EKSF-afgiften på kul og stål, der hidtil har været en af de vigtigste indtægtskilder på EKSF-budgettet, til 0 %, men den opføres fortsat i budgettet.

D. Den vigtigste indtægtskilde for EKSF er nu nettosaldoen i forbindelse med forvaltningen af de forskellige reserver og positioner.

E. EKSF's balance er blevet stadig mindre siden 1997, og den er faldet med 539 mio. EUR i forhold til 1998, fordelt på 55,1 % i fordringer og 41,1 % i disponible aktiver.

F. Resultatopgørelsen er faldet med 130 mio. EUR i forhold til sidste år, og tab på finansielle transaktioner faldt fra 73 mio. EUR til 33 mio. EUR og renterne på indtægtssiden er faldet fra 345 mio. EUR til 254 mio. EUR, og indtægterne hidrørende fra aktionsbudgettet er faldet fra 145 mio. EUR til 104 mio. EUR.

G. Kommissionen har fastsat solvensnøgletallet til 100 % ved EKSF-traktatens udløb.

H. Solvensnøgletallet er nu 37,8 %, og forventes at nå op på 100 % pr. 23. juli 2002.

I. Det fastsloges i Rådets resolution om vækst og beskæftigelse vedtaget i Amsterdam den 16.-17. juni 1997 og i ovennævnte resolution af 21. juni 1999 om EKSF's fremtid, at provenuet af reserver skal anvendes til finansiering af en forskningsfonds til fordel for aktiviteter i tilknytning til kul- og stålsektoren.

J. EKSF's reserver vil ifølge de seneste overslag udgøre ca. 1,6 mia. EUR i 2002 (hvorfra der skal trækkes ca. 495 mio. EUR til dækning af uindfriet gæld, dvs. ca. 1,1 mia. EUR).

K. Dette beløb kan betragtes som egenkapital, der burde give et årligt afkast i størrelsesordenen 45 mio. EUR, der skal anvendes til forskning inden for kul- og stålområdet (uden for forskningsrammeprogrammet).

L. Parlamentet henviser til Kommissionens redegørelse for ejendomme erhvervet ved hjælp af EKSF-midler samt for EKSF-lån til tjenestemænd, således som det krævedes i beslutningen af 13. april 2000 om decharge til EKSF for 1998(5).

M. OLAF har reageret på bemærkningerne i ovennævnte beslutning af 13. april 2000 vedrørende anklager om svig, der viste sig at være helt ubegrundede.

N. EKSF-traktatens udløb den 23. juli 2002 medfører automatisk, at EKSF's retsorden og procedurer forsvinder, samt at Det Rådgivende Udvalg for EKSF, der blev etableret ved denne traktat, opløses.

O. Årsberetningen vedrørende EKSF for regnskabsåret 1999 blev vedtaget af Revisionsretten den 11. og 12. oktober 2000,

P. Revisionsretten konkluderer, at EKSF's årsregnskab giver et retvisende billede af Det Europæiske Kul- og Stålfællesskabs aktiver og finansielle stilling pr. 31. december 1999 af resultatet for det regnskabsår, der afsluttedes pr. 31. december 1999.

Q. Revisionsretten erklærer, at der er tilstrækkelig sikkerhed for, at transaktionerne som helhed betragtet er lovlige og formelt rigtige, og afgiver derfor en positiv revisionserklæring.

Afvikling af EKSF

1. anmoder om, at Kommissionen vurderer EKSF-rentegodtgørelsens virkning på kulsektorens konkurrencesituation og dens betydning sammenlignet med den statsstøtte, som visse medlemsstater yder

2. opfordrer i lighed med kravet fra decharge for 1998 Kommissionen til inden EKSF-traktatens udløb den 23. juli 2002 at vurdere EKSF's virkning, for så vidt angår de målsætninger om udvidelse af den økonomiske aktivitet, fremme af beskæftigelsen og højnelse af levestandarden, der er fastsat i traktaten

3. bemærker, at Revisionretten anser solvensnøgletallet, der af Kommissionen er fastsat til 100 % pr. 23. juli 2002, for at være realistisk, og at denne nøje vil følge udviklingen og ønsker at blive holdt underrettet herom

4. forventer, at Kommissionen forsikrer Parlamentet om, at der efter 2002 vil være tilstrækkelige reserver, så der ikke er risiko for lånetransaktionerne, når de ophører

5. understreger, at Parlamentet fortsat vil overvåge, at skatteydernes penge anvendes effektivt, selv efter afviklingen af EKSF

6. noterer sig EKSF's stærke balance, som var på 4,488 mia. EUR ved udgangen af 1999

7. glæder sig over, at Kommissionen i overensstemmelse med Parlamentets henstillinger i ovennævnte beslutning for 1998 har forelagt et forslag til Rådets afgørelse om fastsættelse af de flerårige tekniske retningslinjer for Kul- og Stålforskningsfondens forskningsprogram(6) i 2000 offentliggjorde en femårsevaluering(7) af FoU inden for EKSF-stålsektoren udarbejdet af et panel af uafhængige eksperter inden for anvendt videnskabelig, industriel og social forskning og nu offentliggør kriterier, der danner grundlag for udvælgelse, overvågning og evaluering af EKSF-stålforskningsprojekter

8. anmoder Kommissionen om at redegøre for, hvorfor der ikke findes tilsvarende evalueringer inden for kulsektoren

9. gentager kravet til Kommissionen fra decharge for 1998 om i betragtning af EKSF-traktatens snarlige udløb at foretage en vurdering af de reelle personalemæssige behov, på dette grundlag om nødvendigt at omorganisere tjenestegrenene og forelægge en sådan plan for Parlamentet inden traktatens udløb

10. anmoder Kommissionen om at henstille til medlemsstaterne at sikre, at Det Økonomiske og Sociale Udvalg, der skal påtage sig ansvaret for en struktureret dialog efter EKSF-traktatens udløb, hvad angår sammensætning og funktionsmåde, genspejler den særlige ekspertise inden for kul- og stålsektoren

11. anmoder Kommissionen om med henblik på udvidelsen at forhandle med de berørte lande om deres deltagelse i den nye forskningsfond

Opfølgningen af tidligere henstillinger - udnyttelsen af de likvide midler

12. anser det for uacceptabelt, at årsregnskabet for 1999 ikke indeholder oplysninger, der gør det muligt at vurdere kvaliteten af udnyttelsen af likvide midler; anmoder Kommissionen om som lovet at forelægge Revisionsretten og Parlamentet allerede for 1999, men senest for 2000, alle nødvendige oplysninger med henblik på en evaluering af likviditetsstyringen ud fra en markedssituation

13. mener, at disse oplysninger er af afgørende betydning for en evaluering af nettoprovenuet fra forvaltningen af EKSF's aktiver, der overgår til Forskningsfonden efter traktatens udløb; anmoder derfor Kommissionen om at stille Rådet og Parlamentet konkrete forslag vedrørende Forskningsfondens fremtidige ressourcer og forvaltningen af udgifter i forbindelse med denne fond

Annullering af sovende forpligtelser

14. beklager, at Kommissionen har været for længe om at annullere ganske betydelige beløb, hvilket sætter fokus på den utilstrækkelige styring i Kommissionens tjenestegrene

Tilbagebetaling af kildeskat på værdipapirer

15. tager til efterretning, at EKSF har haft et indtægtstab svarende til de ikke-indgåede lovbestemte renter som følge af ordningen i Italien, en situation, det noterer sig ikke vil gentage sig, men mener også her, at dette skyldes utilstrækkelig styring i Kommissionens tjenestegrene

Lån til tjenestemænd

16. undrer sig over, at oversigter over lån til tjenestemænd i 1999 fortsat udarbejdes ud fra anslåede og ikke faktiske beløb; bemærker, at Kommissionen har forelagt en plan for afskaffelse af nye lån til tejenestemænd efter EKSF-traktatens udløb

17. opfordrer Kommissionen til at udarbejde en plan for med mindst mulige omkostninger at omdanne ordningen for personalelån, der er baseret på EKSF's tidligere pensionsfond, til en låneportefølje i den eksterne banksektor

18. glæder sig over Revisionsrettens stort set positive vurdering af Kommissionens forvaltning af EKSF-budgettet for regnskabsåret 1999 og Kommissionens tilsagn om fra regnskabsåret 2000 i EKSF's årsberetning at give informationer om gennemsnitssatsen for afkast af likvide midler, men understreger nødvendigheden af, at Kommissionen sikrer den størst mulige gennemskuelighed ved offentliggørelse af data, som kan indvirke på værdien af EKSF's likvide midler, navnlig i perioden frem til udløbet af EKSF-traktaten og oprettelsen Kul- og Stålforskningsfonden.

(1) EFT C 281 af 4.10.2000, s. 26.

(2) EFT C 347 af 4.12.2000, s. 1.

(3) EFT C 247 af 7.8.1998, s. 5.

(4) EFT C 190 af 7.7.1999, s. 1.

(5) EFT C 40 af 7.2.2001, s. 392.

(6) EFT C 29 E af 30.1.2001, s. 254.

(7) EUR-rapport nr. 19301.

BILAG

EKSF-BALANCE PR. 31. DECEMBER 1999

>TABELPOSITION>

>TABELPOSITION>

RESULTATOPFØRELSE FOR DET REGNSKABSÅR, DER AFSLUTTEDES PR. 31. DECEMBER 1999

>TABELPOSITION>

>TABELPOSITION>

GENNEMFØRELSE AF EKSF'S AKTIONSBUDGET

>TABELPOSITION>